amanoisuno/poetBack huggingface dataset:
明妃曲 白玉蟾 
行行莫敢悲，一死復千怨。脫身歌舞中，姊姒不足戀。蠻帳紫茸氈，雖卑固不賤。昔在後宮時，幾見君王面。君王有鳳偶，不數芹邊燕。儻曾賜御覽，豈爲畫所幻。粉黛相嶔巇，亦懼人彘變。但念辭鄉國，遠適堪慨嘆。此時漢無策，聊塞呼韓願。非無霍嫖姚，兩國慮塗炭。欲寬公卿憂，隻影非所羨。敬將金繒行，不覺淚珠濺。請行安得辭，心心存漢殿。所憐毛延壽，既殺不可諫。馬蹄蹴胡塵，曉月光燦燦。悽愴成琵琶，千古庶自見。他時冢草青，漢使或一奠。
公無渡河 白玉蟾 
君不見猿啼蒼梧煙，風捲瀟湘水。雙蛾無處挽重瞳，粉篁點點凝春淚。又不見鶴飲瑶池月，露泣龜臺花。百官極目望八駿，青鳥寥寥空暮霞。嗚呼，不自愛惜甘蹈死，亦不聞乎千金子。公無渡河要渡河，公要渡河爭奈何。
長歌行 白玉蟾 
厥初由閥閲，吾志在林泉。爲舜不無地，睎顔儘有天。魚蟲猶可佛，雞犬皆登仙。顧我非六六，荷天良拳拳。幼時氣宇壯，長日文彩鮮。琴劍微暖席，江湖動經年。異乎三子撰，契彼五家禪。既已出洙泗，從而師偓佺。肩依洪崖右，道在靈運前。所得既天祕，與交又國賢。可圖大藥資，以辦買山錢。東訪鼎湖浪，西尋蒼梧煙。一寸百煉剛，半生雙行纏。簪紳非無欲，魚鳥從所便。逸興五湖闊，虛名四海傳。飽餐青精飯，細讀黄石編。頃自七閩出，放焉迷市廛。紅塵刺人眼，名利交相煎。富貴已嘗鼎，雲霄當著鞭。蹉跎度青春，遲暮即華顛。且有安期棗，與夫泰華蓮。高陵易爲谷，滄海俄成田。光景亦倏忽，物華隨變遷。仰天時一笑，顧影長自憐。紫府何冥邈，青鸞何沉綿。蓬萊雲渺渺，小有月娟娟。策足青霞路，收功黄芽鉛。上以游太虛，下以窮九淵。輦轂氣所王，湖山樂無邊。飄然復何往，此去如蛻蟬。
聽猿 白玉蟾 
三樹五樹啼寒猿，一聲兩聲落耳根。吾疑耳到猿啼處，却是猿聲隨風奔。猿聲不悲亦不怨，吾亦於世何所戀。夜深月白風籟寒，聽此忽然毛骨換。
徯鶴 白玉蟾 
白雲無消息，黄鶴杳不歸。華表風露冷，臨臯星斗稀。不念桑田變，但向瑶臺飛。盍不歸來乎，翩然點翠微。
挹爽 白玉蟾 
高人今居筆架山，蒼煙冥濛常風寒。西壁千巖青未了，萬頃嵐光薄清曉。曉來軒窗敞且明，風櫺月牖一壺冰。雞聲未斷鍾聲起，起飲沆瀣朝紫清。人間紅塵刺人眼，世上蝸蠅徒爾亂。豈復知此爽氣佳，已被高人俱占斷。
舒嘯 白玉蟾 
豁然登高臺，四天一何眇。舒懷摩丹田，靜境萬籟悄。前村生孤煙，半山吞殘照。倚劍呼黄鶴，遽然發長嘯。
姚魏堂 白玉蟾 
青帝收成功，乃王木芙蓉。姚魏久燮理，功成盍受封。向已魁梅花，此當相芍藥。桃李寂不言，蜂蝶寒無托。
希夷堂 白玉蟾 
道人久矣泯耳目，蕭然自如脫羈束。朝隨扶桑日頭起，暮趁崑崙雲脚伏。青牛過關今幾年，此道分明在目前。昨夜琴心三疊後，一堂風冷月娟娟。
秋宵辭  其一 白玉蟾 
秋色何凄凄，奈此可憐宵。銀河望不極，萬籟凉蕭蕭。雲花遠縹緲，月影寒寂寥。一鴈蹲滄洲，羣螢飛斷橋。仰盼蒼松枝，黯然不自聊。
秋宵辭  其二 白玉蟾 
長天滑如紙，皓月寒如水。今人成古人，人生復能幾。顧此清凉夜，此情不自已。聊以寫懷抱，黯黯泣神鬼。所泣復何言，已矣復已矣。
秋宵辭  其三 白玉蟾 
仰觀銀河月，千林散寒光。佳人今何之，遠在天一方。秋聲酸我鼻，秋色斷我腸。夜深倚西風，清淚如雨霶。世有千里馬，可憐無王良。
秋宵辭  其四 白玉蟾 
空山寂無人，出門但明月。悲哉誰與論，對此一愁絕。清露襲衣裳，凉風逼毛髮。淚雨忽復晴，愁雲悄自滅。顧影青松下，此意在絳闕。
秋宵辭  其五 白玉蟾 
長天與遠水，極目煙冥茫。暮鴻孤悲鳴，霜林萬葉黄。倚松望翠微，數點寒螢光。吾非長夜魂，墮此寂寞鄉。衷情憑誰訴，空山草木長。
秋宵辭  其六 白玉蟾  西湖
月華明如許，秋色清可掬。小立西湖道，瀰漫芰荷綠。人生真是夢，造物不可覆。英雄受凄凉，嬌騃飽粱肉。湖山却見知，對人長青目。
秋宵辭  其七 白玉蟾 
眇哉青松梢，高高九千尺。兩班森道傍，暮起凄黯色。嗟彼昂藏姿，山林端可惜。浩然呼西風，夜深鳴蕭瑟。此意偶相似，嘆息復嘆息。
秋宵辭  其八 白玉蟾 
孤月明秋空，清影跨洞門。彼美嬋娟姿，的是姮娥魂。凄然到書帙，惸然入酒樽。不歸廣寒家，夜游天子園。無人知此懷，驚煙籠啼猿。
秋宵辭  其九 白玉蟾 
吾身如浮雲，縹緲歸無家。又如孤飛鴈，不鳴跧蓼花。路傍多青草，無語閲歲華。野外亦有蘭，抱香委泥沙。夫豈造物者，故欲孤此邪。
秋宵辭  其一○ 白玉蟾 
清秋薄湖山，蒲柳生寒煙。悵望荷花中，誰家鳴筦筦絃。豈復念伊人，孤影芙蓉邊。吸風咀月露，照水時自憐。暗懷夜光寶，長吁不成眠。
秋宵辭  其一一 白玉蟾 
佳人遽成古，冰魂喚不譍。料得冥冥中，憐我身如僧。松間一太息，樹吼蒼雲崩。幽愁積如山，心上一層層。成連與瓠巴，枯骨悲荒陵。
秋宵辭  其一二 白玉蟾 
此身非我有，在世聊爾爲。於此儻有得，夫復何所悲。遂將鬰抑懷，寫作悽苦辭。如彼深閨婦，暗起鴛鴦思。蒼蒼亦有耳，此情知不知。
凝翠 白玉蟾 
香穟飛紫煙，茗花湧白雪。坐對松竹林，已換塵俗骨。前山多翠色，凝然暮欲滴。凭欄拍掌呼，天外鶴來一。
述古  其一 白玉蟾 
黍大青混沌，此即萬化鞘。盤古不得窺，鑿之忽七竅。太樸既脫手，銀蝠乃夜嘯。乾坤兩餠分，日月雙丸跳。九鴉方爇天，致渠共工鬭。額血不周山，山裂天西漏。媧皇煉彩石，一發大庭笑。宓犧方蛇蟠，商契亦燕鷇。
述古  其二 白玉蟾 
帝子御飛龍，鼎湖叫奚爲。玉京鬰崔嵬，銀河汎渺瀰。俯首視紅塵，萬蟻紛何知。乘雲遊八極，手翫珊瑚枝。湯武事干戈，此事矧肯期。但聞穆天子，八駿曾瑶池。
述古  其三 白玉蟾 
河水一鏡清，中有驪龍舞。波心呈寶圖，始脈造化祖。燧人鑽炎凉，炎帝餌甘苦。身披獝狨衣，口服觳觫乳。此時至尊者，帝階三尺土。嬴政築阿房，籛鏗纔傴僂。
山中憶鶴林  其一 白玉蟾 
碧桃兮花落，青鳥去兮春寂寞。風止兮雪霽，望美人兮天一角。
山中憶鶴林  其二 白玉蟾 
可惜兮春光，芹泥香兮燕忙。花紅兮水暖，望美人兮天一方。
山中憶鶴林  其三 白玉蟾 
白雲兮孤飛，鴈向北兮燕南枝。青山兮方疊，望美人兮天一涯。
山中憶鶴林  其四 白玉蟾 
蒼崖兮巍巍，對落花兮倚斜暉。猿啼兮鶴唳，望美人兮天一隅。
棲霞 白玉蟾 
冷煙纏山腰，暗水冽石骨。欲風松先鳴，未雨苔已滑。洞前多琪花，洞裏多紫霞。高人得所棲，日永蒸胡麻。
習劍 白玉蟾  洞庭湖
劍法年來久不傳，年來劍俠亦無聞。一從袖裏青蛇去，君山洞庭空水雲。逸人習劍得其訣，時見巖前青石裂。何如把此入深番，爲國瀝盡匈奴血。
夜坐 白玉蟾 
硯水寒欲冰，燭蠟凝成淚。月夜天飛霜，瑣窗人不寐。萬竹舞風青，孤松溘露翠。樓前呼黄鶴，凄然發清唳。
百丈巖觀水 白玉蟾 
手携青藜杖，巖上俯清池。池水夜來冰，凍磷殊未澌。戲以藜杖尖，斲破黄琉璃。橫杖擔兩片，忍凍巖前嬉。愛日怡我神，凉風吹我衣。應念石季倫，銷步錦金圍。終夜燒紅獸，但飲甘如飴。夫豈知山林，清寒益我姿。此意誰與論，巖下青松知。
少年行 白玉蟾  泰山
寸心鐵石壯，一面冰霜寒。落葉鬼神哭，出言風雨翻。氣呵泰山倒，眼吸滄海乾。怒立大鵬背，醉衝九虎關。飄然乘雲氣，俯首視世寰。散髮抱素月，天人咸仰觀。
大霄觀風竿軒 白玉蟾 
蕭蕭從何來，撼我青琅玕。笙簫動天籟，雨露生秋寒。鐵笛不用吹，瑶琴不用彈。聽此夜不寐，山月落邯鄲。
明月曲 白玉蟾 
月色一何明，不堪顧孤影。倚樓暮風寒，舉手挈衣領。行雲若相憐，徘徊西風頂。强飲不成醉，幽情默自省。莫道負明月，明月亦應知。只知今夜我，不覺瓊樓時。我記在瓊樓，醉弄珊瑚枝。枝頭月明好，何曾解相惱。今夜涕汍瀾，只恐朱顔老。
鴈 白玉蟾 
嘹唳疇爾憐，凄凉去何渺。寧無稻粱謀，豈是江湖小。昆仲畏弓矰，奴儓失昏曉。關山夜月寒，風雨秋天杳。
贈紫巖潘庭堅四首  其一 白玉蟾 
我穿雙不借，已辦一莫難。背劍嗟鏽鋏，腰瓢獨金丹。歲晏乃得子，勞作青眼看。行矣各努力，歲月颯已殘。
贈紫巖潘庭堅四首  其二 白玉蟾 
得君四律詩，何啻百木難。我老非田光，何以酬燕丹。俯挹流泉漱，仰把青天看。絳闕遥相期，莫待瓊花殘。
贈紫巖潘庭堅四首  其三 白玉蟾 
無愁是雲愁，無羞是雪羞。我非雲與雪，何以白我頭。日出雪自消，雨晴雲亦休。盛年輕弃擲，不及且娛遊。
贈紫巖潘庭堅四首  其四 白玉蟾 
富貴非足羨，貧賤不足羞。張儀但有舌，周朴不惜頭。我少亦學劍，到此萬年休。知君耿素抱，曷不遠行遊。
雙鵲 白玉蟾 
蒼然東阿松，上有烏鵲枝。雙雙噪西風，而背夕陽歸。雙飛復雙止，長與蒼松期。饑啄鼎{嗈隹}巔，渴飲閩水湄。莫苦飛太遠，咫尺成相思。
題黄庭經後 白玉蟾 
琴心玉文洞玄玄，金鈕朱錦乃汝傳。子能得之可長年，黄素鎮贋完且堅。橫理如髮約兩邊，從有赤道如朱絃。文居其間走玄蟻，飛雲相與爲終始。大道甚夷非力使，無爲自然有至理。誰能精專換骨髓，掃去俗塵不瑕穢。目中有神乃識真，白玉爲軹裝車輪，裏以天上翠織成。仙人樓居儼長生，鸞鶴翔舞猿猱輕。子能寶之慎勿輕，室宮之中夜自明。上清真人楊與許，焚香清齋接神女。手作此書留下土，千年流傳子爲主。東方蒼龍右白虎，四神嚴訶孰予侮。
西湖大醉走筆百韻 白玉蟾  西湖 太湖 岳阳楼
廼先天皇君，萬有七千祀。迄彼大庭時，封於葛天氏。邈計幾何年，是生余小子。上清太極公，造道窮天髓。有晉勾漏侯，煉丹極地肺。豈曰其雲仍，容或有肖似。阿亾昔吞月，誕日非指李。少長異强袌，世家得源委。誰言空桑生，乃嗣白仲理。少傅仕唐朝，香山號居士。不曾受衣盂，漫自訪根柢。長是娛林泉，靡復鬨都鄙。光景長如絲，功名大似米。留情十種仙，托契五窮鬼。塵埃日以遥，富貴雲而已。允矣躬清明，聽之自贊毀。且非筆不鋒，自信文甚綺。接踵李杜壇，信威屈賈壘。既而倦釣鰲，何以更呼蟡。此念輕萬鍾，所懽在四美。青帝御山河，東風管紅紫。煙寒綠柳顰，日暖黄鸝喜。當此醉則歌，悠然起而舞。槐陰清晝長，蟬噪新聲止。修竹森羣賢，瑞蓮立萬妓。頓忘蝸蠅心，坐洗笙笛耳。月色凝冰壺，桂花落金蟻。風松嘯長林，霜鴈過寒水。於心豁然凄，有酒多且旨。及無蟋蟀吟，漸至芙蓉死。臘雪飛鵝毛，江梅吐玉蘂。吟詩三嗅之，對景一莞爾。亦以寸心堅，於焉百念弛。往時丱角間，縱步禪關裏。香象截河流，凍蠅透窗紙。洞搜到戶庭，何異喪考妣。手接祕魔杈，胸當石砮矢。最初悟苦空，旋復學久視。雖殊斲雪功，同一標月指。鑿井求丹砂，斸雲種枸杞。矧當偷蟠桃，亦欲追騄駬。神授嚥日書，帝錫驅雷璽。那知天可階，是蓋道在邇。吾生詎已而，君子誠樂只。回首三十年，如之何也矣。舊嘗習騎射，馬鞍謾傷髀。亦嘗習劍擊，鐔鄽屢擣齒。籌略成無庸，韜鈐誰可比。東方罷奏書，南郭歸隠几。澡慮服葠苓，潔身佩蘭芷。然雖羨簪纓，奚若就刀匕。展也趣清虛，終焉知本始。頃年事四方，重趼啻萬里。海嶽靡不周，風煙莫能紀。東游衡廬顛，北逮灊皖趾。南登蒼梧脊，西噉青城觜。雲伴金華棲，月依玉笥艤。羅浮山以南，彭蠡水之涘。橫笛岳陽樓，飛觴金山寺。武夷猿相呼，委羽鶴久俟。禹穴鬰𤄷嶆，秦城就頹靡。桂林嵐光嬌，甌越海氣詭。閤皂青崔峨，麻姑翠迤邐。醉尋張陵孫，走遇許遜婢。澎浪若山高，浯溪與天峙。曾樵鴈蕩中，亦釣太湖底。所交皆英豪，初不介彼此。素志驂龍鸞，寒厨赦犬豕。苦吟思嘔心，俗狀厭擎跽。徘述煮笋經，笑補遺民史。風騷追蘇黄，寂寞造陶姒。饑寒莫熒惑，煉養有憑恃。余有黄芽田，旦暮舉耒耜。余有白雪蠶，左右置箱篚。儘使閑姓名，浩然滿朝市。方將山水蒙，毋怪天地否。顔舜足儕晞，廣聃敢肩擬。但令心以灰，世事盡糠粃。造物神與游，天公氣可使。伏槽待賞音，焦尾叫知己。投閤辱太玄，舞雩風一唯。行藏固不同，領略貴有以。浮海慨槎仙，臨風喚月姉。或疑有箇扅，豈謂惟薏苡。若士乘大鵬，跫音卜嫩蟢。陰陽諉曰深，血脈微可揣。畔岸諉曰遐，舟車容可庀。孤鴉喚晴暉，拱鼠濯清泚。龜蛇伏劍蟠，雞犬待鼎舐。不愁松柏凋，祇畏桑榆徙。意馬息驅馳，心兵遂消弭。身中玉樓臺，赤子處非侈。身外金埤堄，虎臣治不圮。疇能弗鴻鵠，而又戀枌梓。未免畏白圭，禔身蹈廉耻。非將獻黄金，賂天丐福祉。决之西則西，可以仕則仕。荷鍤死便埋，歸園生爲誄。愴神眺高遐，懷寶謹操履。我往蓬萊山，世人勞所企。
丹丘同王茶幹李縣尉高會 白玉蟾 
佳友品字坐，寒宵未渠央。竹亭天籟動，梅塢月華香。酒與我爲春，我瘦如松蒼。遇酒輒一莞，梅竹侍我旁。以詩互塤箎，笑語逐飛觴。酒行三四周，五官舞明堂。王郎信矣偉，心胸浩琳瑯。咳唾亦珠玉，氣習無膏粱。頃來赤城天，謁我九華房。期俱控綠煙，汗漫遊帝鄉。李郎自可喜，契闊俄四霜。少日珠庭豐，今愈奕有光。手仗六尺藜，叩我青錦囊。不思蓬萊路，往昔同商羊。年時鼓高志，海上弄干將。笑撫蒼崔嵬，眇視碧浩茫。一別何沉綿，再見欲飛颺。胡不賈酒勇，相與形骸忘。燭花已三灺，醉墨方琳瑯。此樂良難常，人生易夕陽。
相思 白玉蟾 
蕭瑟兮楓林，嗚咽兮巖泉。於此明月夜，撥動相思絃。音容尚如昨，恩愛空自憐。天風吹廣寒，夜露飄飛仙。夫豈不垂念，孤鳳誰與眠。人生亦客寄，胡不俱死遄。使我向闌干，淚雨如涓涓。
自謂 白玉蟾 
造物果小兒，可得問天公。一生貧到骨，萬感悲填胸。形神本塵坌，身世相羈籠。安得騎玉鼇，眇然追冥鴻。錦步四十里，濁哉一石崇。東閣萬張頤，哺一公孫洪。銅山流臭泉，到了埋鄧通。何如德行貴，晞顔師仲弓。文苑麗長春，學海深無窮。人自涇渭水，我但夷齊風。貂裘有何異，羊棗遠不同。人生水上萍，世事江頭楓。三思欲四休，一拙勝萬工。火宅煎殺人，此身如甑中。於道有所味，觸意無復忡。心杓指以南，性水决而東。鍊得身如鶴，始可沖秋空。道人亦不貧，朝灌三畦松。
懷仙樓歌奉呈鶴林尊友 白玉蟾 
閩爲昔無諸，山水實秀嫵。其間多神仙，後先各軒翥。任敦丹井寒，董奉杏壇古。雲飛鄧伯元，風御王玄甫。烏石隠士周，霍童仙君褚。王霸騎白龜，徐登跨黑虎。趙炳石室空，薛丕梅溪舉。何家九弟兄，黄老一宗祖。無處覓榴花，曾巔但煙雨。此身猶埃塵，不得奉笑語。偶亦嗜好同，於焉問出處。彼美彭鶴林，往在神霄府。名位居瑶臺，觴詠揮玉麈。不入鵷鷺行，甘與猿鶴侶。清譽塞江湖，大手壓燕許。西北有高樓，懷仙扁其所。生晚不同時，悵欲與爲伍。青蛇吼雲崖，黄鶴眇星渚。去去無消息，忡忡鎮凝佇。天上多歡娛，世間厭凄苦。鸞鳳相招携，雲泥少間阻。幾回心欲飛，不覺手自舞。倚欄數百年，歸日指可僂。先謁南華宮，次謁西王母。獻之以玉環，酌我以璚醑。何必偷蟠桃，儘可擘麟脯。回首視蓬萊，三點煙如縷。
江子有懷 白玉蟾 
寒夢去易回，歸心動復止。天涯一逆旅，身傍五窮鬼。渺渺三山雲，浩浩九江水。幽窗風雨夜，此情竟誰委。人生一夢耳，夢中復作夢。一夜月許明，千里思與共。我且執詩籌，爾或卧酒甕。夢回自搔首，此夢亦無用。
游簡寂觀 白玉蟾 
手把武夷竹，江山滿吾目。落花稱意紅，芳草無心綠。雙澗瀉翠璚，羣山斷蒼玉。青林隠成帷，碧洞深如屋。煙鎖花間猿，雨驚巖下鹿。藥爐埋白雲，丹井浸枯木。虎岫聳錦屏，龍湫噴銀粟。晉人陸修靜，於此曾卜築。饑則餌嫩松，寒則披老槲。惠遠同種蓮，淵明共採菊。當年學阿彌，飛神到天竺。舊有曬藥臺，荆棘蔽幽谷。舊有朝元石，霧靄籠飛瀑。園桃曉猿攀，庭柏夜鶴宿。何人建琳宮，先生留寶躅。鐵板時敲茶，銅鐘曉喚粥。冠褐靄鏘鏘，車馬來僕僕。巨壑有魚飛，寒池足鴉浴。天高星斗寒，更深鬼神哭。到此風骨清，直欲騎黄鵠。
結庵 白玉蟾 
結庵居深山，靜中觀萬物。綠苔封曉雲，蒼藤縛夜月。啼鳥掛巖頭，暗水洗石骨。風起山若雷，海翻浪似雪。少年不歸來，人間空白髮。
玉澗橋 白玉蟾 
長虹飲玉澗，飛下蒼松灣。高僧一指呼，蜿蜒依青山。澗底綠水寒，倒影卧波間。行人此駐錫，直透趙州關。
明發石壁菴 白玉蟾 
有客東北來，翩然袖青蛇。掀髯石壁前，人間日已斜。前望羅浮山，千峰如排衙。魚龍吹海水，洒雨行天涯。何處安期生，種棗大如瓜。見說蒲澗中，尚有九節芽。後來葛稚川，亦得飯胡麻。自汲水簾洞，笑嚥黄金砂。海山冥古今，縹緲煙月賒。急呼南海神，采采扶桑花。我欲騎天風，去歸五雲家。整衣謁紫皇，及此鬢未華。嗟彼紅塵人，還如兔在罝。胡不學飛仙，白日昇九霞。
題友人夜光詩集 白玉蟾 
海底有明月，圓於明月輪。得之一寸光，可買萬古春。石上栽花者，火中撈雪人。步行騎水牛，乃知無價珍。
贈譚倚 白玉蟾 
丹山金鸑鷟，絳闕玉麒麟。氣宇秋潭月，文章閬苑春。青雲露如掌，策騎上龍津。
贈秦止齋 白玉蟾 
名顯不如晦，身進不如退。水澄秋月現，雲散春山在。神棲方寸間，心照大千界。虛室乃生白，天光始發泰。可以止則止，知止則不殆。冥茫無有邊，不在天地外。
瓊姬曲 白玉蟾 
深深芙蓉城，鳳笛聲何長。綽約六銖衣，雲中弄明鐺。瓊姿夜月暖，玉唾春風香。去去勞悵想，峽猿嘯高唐。
憶留紫元古意  其一 白玉蟾 
東風若有情，吹我夢魂飛。燈前半夜醒，枕上三山歸。二子相與言，相執不相違。何處一聲鍾，寒淚滴征衣。
憶留紫元古意  其二 白玉蟾 
爲山莫太高，太高常苦寒。恩愛莫太深，太深別離難。黄鶴今何之，白雲不復還。暗想紫仙堂，月照雙飛鸞。
寒碧 白玉蟾 
清秋訪林館，寒碧凝瑶風。冷入琅玕聚，凉生琛玉叢。枝枝撐明月，葉葉起清風。朝雲掛餘翠，夕照摇殘紅。斷鴉噪方宿，鳴鳳棲復沖。扶疎玉梵府，析蔌水晶宮。露花滴翡翠，煙絮纏蛟龍。萬竿響笙竽，一林撼絲桐。飲罷身欲蛻，聯鑣翔太空。
樓前雨霽 白玉蟾 
飛廉驅鐵騎，萬雨飛落地。煙淡松自蒼，風起竹似醉。倚窗橫膝琴，政有作詩意。白鳥忽飛來，點破一山翠。
病起 白玉蟾 
我愛山水清，淘洗詩中俗。朅來山水間，白晝卧茅屋。天公知此癖，復還我以病。病中翫山水，詩句覺愈勝。我欲抱病吟，生怕病忽愈。錮口莫湯藥，靜對山水語。君看病中句，不特苦且清。長如酒後時，雄吟畏酒醒。行带瓊臺雲，隨風下山去。回首山上菴，記在猿啼處。
戴月游西林 白玉蟾 
悄然無人聲，但有一杯月。誰家鳴乳厖，萬籟靜不發。蒼鬚指前路，滿地鋪翠樾。清露滴秋衾，夜氣飛霰屑。遥岑有無中，煙渺天空闊。劍光衝斗牛，長嘯蒼崖裂。山行二三里，詩腸思酒渴。冷雲曳山腰，暗水洗石骨。勒馬過斷橋，枯木凍欲折。枝頭驚鳥鵲，草根鳴蟋蟀。試問夜如何，孤猿啼不歇。柴門自推敲，殘燈更明滅。回首古招提，地僻居窮髮。紅裳照經幢，紫殿閉鎖闥。題名墨未乾，壁上龍蛇活。秉燭出雲房，古徑蒼苔滑。歸來倦拂床，聯句鬭擊鉢。老蒼擁地爐，坐把寒灰撥。黄雞啼四更，驚破梅花雪。
月庭 白玉蟾 
佳人冰雪姿，奕奕紫芝眉。中懷徑寸珠，曉夜光陸離。似月充其庭，謂是亦良非。乃知可憐宵，誠與姮娥期。四座生虛白，一笑搴其衣。拔子出紅塵，相與游瑶池。舉頭叫風伯，招手邀雲師。高折丹桂花，縱身空中飛。
題三山天慶觀  其一 白玉蟾 
渺渺神霄天，玉京何岧嶢。瓊花露泣蘂，琪樹風鳴條。瑶妃侍雲笈，羽童舞金翹。嗟彼世間人，紅塵徒朝朝。
題三山天慶觀  其二 白玉蟾 
紫瓊飛清都，翠雲護絳闕。不見有星辰，俯視但日月。下世二千年，不敢向人說。吾已成金丹，留下飛仙訣。
題三山天慶觀  其三 白玉蟾 
玉皇香案吏，金闕禁垣卿。寶罏烹日月，鐵尺鞭雷霆。曉煉西山雲，夜煎北斗星。城南告樹精，吾家在瑶京。
鶴林賞蓮 白玉蟾 
玉洞生翠霧，瑶林映素霞。天飛明月英，夜浴白蓮花。碧水香以浄，松聲吹露華。衆仙鸞鶴散，寂寂五雲家。
荷風薦凉屷于御風臺者六因賦古意示諸同我 白玉蟾 
黄昏六點星，飛墮天南方。蕩蕩無邊秋，水色涵天光。紫壺如朱槿，鮮妍敵露霜。紫瓊如芙蓉，風韻何清凉。紫煙如芝蘭，澗谷含幽芳。紫雲如木犀，內祕天家香。鶴林如甘菊，端可壽而臧。滿泛九霞觴，與客秋興長。紫清如芰荷，堪製仙人裳。願言六人者，駕月賓帝旁。先拜紫皇前，次謁王母房。人間塵埃子，白日空茫茫。
秋風變 白玉蟾 
一從佳人去，念念思杳魂。頃刻不離懷，夢寐常溫溫。幽人非好色，脂粉何萬羣。良馬只一鞍，好花只一春。流水去不返，青霄徒白雲。香魂在九泉，夫豈不酸辛。人間尚寂寂，陰府復何言。造物略不悲，蒼天不我憐。南風復西風，景物易變遷。獨有一寸心，朝暮佳人邊。幽冥不可詰，寧忍度歲年。此身當如何，何當委荒煙。若夫世間人，豈知道義堅。孤然不自惜，悵望瑶臺仙。置之勿復道，時時淚漣漣。不堪酒醒時，月下與風前。有夢夢不成，所思長縣縣。萬里亦可到，一死今杳然。相憶而自歎，蒼天復蒼天。
夜闌 白玉蟾 
試問今宵月，今夕何爽約。遂令山中人，倚戶守寂寞。上界足官府，天門有關鑰。雲鎖烏鵲橋，風把鳳凰閣。蟾吞不夜天，兔搗長生藥。否則廣寒君，尚或事梳掠。如何二鼓去，桂影更不作。幽人惟太息，遠趣在碧落。伊本不窈窕，我非業諧謔。如此良夜何，不飲何時樂。悠然舉大白，清嘯散萬壑。那有揚州鶴，那有揚州鶴。
定齋爲楊和甫賦 白玉蟾 
水澄秋月現，雲散春山出。鏡內影去來，杯中形出沒。釋氏慧之源，儒者誠之骨。忘軀見天機，灰心契造物。落花問啼鳥，流水噪幽石。不如窗間雲，不如屋角月。此意誰與論，知音更何說。悄如寒巖煙，寂似陰崖雪。棲神要山林，晦迹老巖穴。吾當叫張葛，起與共散髮。
贈侯先生 白玉蟾 
腰懸龍泉劍，背負寒玉琴。閲世幾秋雨，隨身一紙衾。蒼髯怒更直，碧眼笑仍深。今過青城去，人間何處尋。
蒼瓊軒 白玉蟾 
竹已萌千龍，水自走萬馬。人在蒼瓊軒，笑傾白玉斚。飲到月華落，醉倒洞之下。一堂皆酒仙，地遠無人畫。
贈李道士謁仙行 白玉蟾 
蓬萊空夜月，琪樹不秋風。霜畦老芝㼌，煙闕多麟龍。靈龜不知歲，孤雲杳無蹤。白鶴忽歸來，紫鸞鳴雝雝。誰種蟠桃核，花開崑崙峰。一曲舞胎仙，瑶池讌已終。手持三尺霜，浩氣渺太空。坐斷壺山景，杖頭風月濃。玉皇知何時，錫詔下霄濛。玉膏滿甌雪，刀圭一粒紅。贈子謁仙行，金鷄呼曉鍾。喚起老飛廉，羊角舞巽宮。爲君吹夢魂，橫飛過海東。
春日道中 白玉蟾 
春光入萬象，天意開百花。鶑雛戲雲錦，鳩婦絡雨紗。曉日晴弄柳，夜雷暗驚茶。溪带縛洞口，醉歸蜂正衙。
妾薄命 白玉蟾 
長天雲茫茫，流水去不返。寂寥不可呼，死者日已遠。舊事常在心，思之輒淚眼。修晝勞悵想，寒夜百展轉。夢裏時相逢，醒後細思忖。門前青衿子，相顧吾安忍。羅衣疊空箱，久矣廢檀板。月明燕子樓，風清荷花館。置之勿復道，此念增繾綣。自憐妾薄命，鴛衾爲誰煖。冉冉冥中魂，尚或暗相管。鄰家琴聲悲，精爽竟難挽。琴調何凄凉，聞是廣陵散。
清夜辭  其一 白玉蟾 
霜清兮露冷，暮天碧兮微雲飛。北風兮吹我衣，梅花下兮明月來幾時。
清夜辭  其二 白玉蟾 
月明兮星稀，煙漠漠兮風悲。空階兮竹影，悄無人兮螢飛。
清夜辭  其三 白玉蟾 
微雲兮淡月，萬籟靜兮猿啼。梅花兮無人言，夜氣清兮露凄凄。
清夜辭  其四 白玉蟾 
風起兮霜下，池塘冰兮井水寒。望清都兮鶴未還，明月兮空山。
清夜辭  其五 白玉蟾 
清都兮絳闕，五雲深兮冥冥。玉樓高兮珠殿寒，漠漠兮無聲。
清夜辭  其六 白玉蟾 
橙黄兮橘綠，湛霧飛兮夜月寒。幽人兮夜坐，顧影兮自憐。
清夜辭  其七 白玉蟾 
南山兮北隴，相對兮碧崔嵬。青松兮白石，暮煙兮猿哀。
清夜辭  其八 白玉蟾 
餐松兮飲水，望絳闕兮思歸。白雲兮黄鶴，胡不來兮何時。
清夜辭  其九 白玉蟾 
凭虛兮御氣，乘風兮駕浮。朝罷兮歸來，天邊兮月鈎。
清夜辭  其一○ 白玉蟾 
百年兮一炊黍，萬幻兮一浮漚。吾不知兮此身，騎鯨兮醉游。
古別離 臞菴李侍郎 白玉蟾  西湖
有婉孤山梅，香根寄霜雪。早被東皇知，占斷西湖月。天風何狼籍，吹付壽陽人。騎箕棄鼎鼐，百花空自春。
古別離 回菴譙大卿 白玉蟾 
青青冬嶺松，高出寒崔嵬。憶昔可憐宵，聲如灧澦堆。冰霜矧肯摧，枝葉故條暢。一夕乘風雷，龍化失羣望。
古別離 覺非彭吏部 白玉蟾 
彩鳳何毰毸，有玉飛則立。竹林失所依，梧枝夜露泣。鷄鶩疑九苞，鵷鷺厭五毛。伊獨怨德衰，簫韶如之何。
古別離 盤莊黄檢院 白玉蟾 
溶溶空中雲，膚寸能滂沱。旦暮依神龍，所至蒙恩多。歸來太山阿，已罷澤民志。溘然登崑崙，猿鶴爲歔欷。
古別離 竹莊蘇筠州 白玉蟾 
彼美幽汀蘭，開花滿國香。悵無與同心，隔水遐相望。皓月澤清姿，凉風憐幽芳。不及見粧臺，委之田舍郎。
步虛四章  其一 白玉蟾 
昔在神霄府，飛雲步玉天。玉天三十六，六梵聚飛仙。太帝昇煙殿，東皇駕鳳軿。真靈來億萬，聽演太靈篇。
步虛四章  其二 白玉蟾 
玉清長生君，錫命青華房。上念神母言，下慰天八方。八方俱紅塵，塵埃何迷茫。誰復念玉府，飛神登蒼蒼。
步虛四章  其三 白玉蟾 
帝在蘂珠殿，騫林白鶴翔。方會琪花宴，遽聽青鸞歌。雲籠六六天，下界徒嗷嗷。爾不慕玉府，輪迴復奈何。
步虛四章  其四 白玉蟾 
清都五雲天，天中飛紫瓊。上皆青琳府，中有白玉京。風露凄且冷，蘂宮雲冥冥。玉童折珊瑚，下弄銀河星。
易水辭 白玉蟾 
天爲燕丹畜趙高，風鳴易水止荆軻。不令劉季身秦怨，却速吳陳此水過。秦王環柱劍光急，尺八匕首手死執。伊獨徙木信市人，殿下鈐奴嬴得立。
鶴謠  其一 白玉蟾 
鶴者胎化之禽兮明明，後玄鵠兮前蒼鷹，沖若舞兮太清。
鶴謠  其二 白玉蟾 
鶴者還丹之使兮洋洋，縞雲衣兮玄綺裳，唳以下兮郴陽。
鶴謠  其三 白玉蟾 
鶴者沖虛之梯兮冥冥，朱霞弁兮翠錦熭，浩然歸兮遼東。
鶴謠  其四 白玉蟾 
鶴者飛仙之御兮英英，十二裙兮六六領，翻而來兮華亭。
鶴謠  其五 白玉蟾 
鶴兮鶴兮芝田兮，遐征不可望兮，倏去忽來兮。
鶴謠  其六 白玉蟾 
鶴兮鶴兮瑶池兮，若有控以御兮，杳不可詰兮。
鶴謠  其七 白玉蟾 
鶴兮鶴兮玄圃兮，是必有以致兮，將爲誰來兮。
鶴謠  其八 白玉蟾 
鶴兮鶴兮丹丘兮，下界塵土腥兮，何當致我歸兮。
懷仙吟 白玉蟾 
我懷仙兮神仙侶，霞裾摇曳兮居何所。見鶴長吟猶可覆，蓬萊果在半步許。空留寶墨落人間，字句成行秋鴈序。正心誠意語猶奇，誰識忘形相爾汝。
見鶴吟 白玉蟾 
紙上畫仙掛古壁，朝朝暮暮被煙熏。泥塑鍾離木雕木，不是元皇大道君。近來塵世無丹訣，啞口道人俱不說。武夷散人不辱仙，只圖一日三碗雪。白鶴白鶴何方來，丹墀絳闕幾時開。空中莫作嘹唳聲，片雲冷風何快哉。鶴作聲時我無耳，鶴振羽時我無眼。蓬萊只是半步許，一生且做老擔板。
白雲菴 白玉蟾 
宿霧戀喬木，落花粘瘦枝。鳥聲人靜處，山色雨來時。霽月成相約，凉風解見知。僧房安一枕，海氣濯冰肌。
海豐道中 白玉蟾 
海近疑無地，山長儘有天。蛇崗嵐霧濕，魚市水風膻。苔色陪巖草，榕陰冒浦蓮。由來金翠盛，遮莫酌貪泉。
閩清醉中 白玉蟾 
東風正月二，吹我上梅溪。白雪方纔散，黄鶑未見啼。半空萌雨意，一蝶訪桃蹊。醉卧黄三店，夜深聞竹鷄。
順昌即事 白玉蟾 
筆下千機錦，胸中一滴金。乾坤春甕闊，風月夜樓深。世絕夫君操，人誰梁父吟。只尋雲外路，誰復聽寒砧。
即事寄紫元 白玉蟾 
老雨餞秋菊，孤煙醖暮嵐。鴈驚十月北，梅早一枝南。往事風吹帽，良宵月掛簪。時哉亦難得，我已到無參。
五更解酲梅竹之間徘體 白玉蟾 
宿鳥能傳語，殘風且點心。山情憐澹坐，月色笑孤斟。驚我梅花睡，聞他竹葉吟。清歸無所得，得句貴如金。
雲霄菴會宿 白玉蟾 
春自如情暖，夜何如話長。酒醨成水淡，詩妙奪花香。月出星轉閙，雲行山似忙。起來携素手，擁被視農秧。
秋夜 白玉蟾 
有客眠孤館，更闌擁紙衾。清風千里夢，明月一聲砧。素壁秋燈暗，紅爐火夜深。寒猿啼嶺外，惹起故鄉心。
得鶴林書 白玉蟾 
東望吾彭耜，晴窗墜一蛛。萬金何足抵，尺紙寄來迂。夜後燈花喜，朝來鵲語符。手中舒復卷，久別可長吁。
博羅縣驛 白玉蟾 
虎嘯月生海，猿啼風撼山。夢回三鼓盡，身自九天還。雲氣浮窗外，泉聲入枕間。問心宜富貴，爲復要清閑。
景泰晚眺 白玉蟾 
海岸孤絕處，晴沙露遠汀。潮花人鬢白，山色佛頭青。夕照雌黄筆，秋煙水墨屏。天空杉月冷，鶴夢幾回醒。
十月十四夜 白玉蟾 
十月十四夜，燈寒燄寸長。披衣臨曲水，把筆向清霜。月透詩情冷，風吹醉面凉。故人知得否，空斷早梅腸。
溫學士再訪山中 白玉蟾 
炎帝辭朱節，清晨立素秋。借緋皆木葉，脫白滿林丘。流水高山興，疎風冷雨愁。詩人應自樂，歌笑海東州。
張道士鹿堂 白玉蟾 
清夢繞羅浮，羽衣延我游。新茶尋雀舌，獨芋煮鴟頭。春鶴飲藥院，夜猿啼石樓。丹爐猶暖在，聊爲稚川留。
春日詞 白玉蟾 
春日何遲遲，東風吹紫微。子規愁句句，楊柳恨絲絲。上帝無消息，仙飈杳去期。水長更天遠，跬步成相思。
再會薛黄庭 白玉蟾 
別來真夢耳，相對各潸然。一向於湖海，如今更市廛。知心能有幾，顧影獨興憐。自歎吾衰矣，猶期子勉旃。
送春 白玉蟾 
草木從交代，溪山無故新。更斟些子酒，尚是霎時春。雨止鶑如怨，花飛柳亦顰。東皇催上印，生怕子規嗔。